Acuzaţia că atacul armat din Moscova este o înscenare a FSB, demontată de jurnaliştii occidentali. "Teorie a conspiraţiei răspândită de Nexta"
Mai mulţi jurnalişti de investigaţie occidentali de la BBC, BBC Rusia, Bellingcat şi publicaţia rusă independentă The Insider, au analizat şi dezminţit acuzaţiile că atacul armat de la sala de concerte Crocus City Hall de la Moscova este o înscenare sau o operaţiune sub steag fals a FSB, Serviciul Federal de Securitare din Rusia. Canalul Nexta, care a rostogolit scenariul, a fost acuzat că răspândeşte terorii ale conspiraţiei care au câștigat popularitate în rândul multor comentatori pro-ucraineni.
Mai mulţi jurnalişti de investigaţie, occidentali au demontat o analiză publicată pe platforma X de canalul media Nexta, care susţine că atacul armat de la Crocus City Hall de lângă Moscova este un "inside job" al FSB-ului rusesc.
Bellingcat: Atacul armat din Moscova NU este o înscenare a FSB
Nexta pretinde într-o analiză care a strâns peste 3,4 milioane de vizualizări pe platforma X că atacul de la Moscova, soldat cu 140 de morţi, a fost pus la cale de serviciile ruseşti de securitate pentru că ar fi identificat agenţi FSB în sala de concerte de la Crocus City Hall în timpul atacului de vinerea trecută.
Concret, Nexta susţine pe baza unor dovezi slabe, că doi barbaţi care apar în filmările din sala de spectacol, în timpul atacului armat, îmbrăcaţi în blugi şi pulovere albastre ar fi de fapt agenţi FSB şi SVR care mai apar şi în filmările de la reţinerea teroriştilor. Cei doi bărbaţi în jachete albastre, presupuşi a fi agenţi ruşi, au fost găsiţi în cele din urmă. Este vorba de Alexey Druzhkov şi Dmitry Erokhin şi nu au nicio legătură cu serviiciile ruseşti de informaţii. Unul este muncitor petrolier, al doilea este profesor de educaţie fizică.
Shayan Sardarizadeh, jurnalist BBC care analizează dezinformări pe reţelele sociale şi jurnaliştii Aric Toler şi Eliot Higgins de la grupul de investigaţie Bellingcat susţin că analiza celor de la Nexta este o "prostie" care aduce aminte de teorii ale conspiraţiei răspândite de postacii QAnon.
Cine sunt de fapt agenţii ruşi în pulovere albastre din sala de concerte
"Dragi amatori de teorii ale conspirației, îmi pare rău să vă dezamăgesc, dar "omul FSB în jachetă albastră" s-a dovedit a fi un angajat petrolier obișnuit la Vniist, pe nume Alexey Druzhkov, care nu are legătură nici cu FSB, nici cu bărbatul cu faţa acoperită", a comentat pe X Roman Dobrokhotov, jurnalist rus de investigaţie, editor-şef al platformei independente The Insider.
"Al doilea tip cu jachetă albastră, pe care Nexta l-a identificat ca agent SVR, a fost descoperit deja de jurnaliştii Zakharov și Litavrin. (Şi am verificat, au dreptate, este într-adevăr un profesor de educație fizică din Troitsk, pe nume Dmitry Erokhin)" a continuat Dobrokhotov
"Dar mi-a plăcut cum mii de oameni au crezut pe bune timp de câteva zile teoria că falși migranţi au luat cu asalt sala Crocus, au tras gloanţe oarbe în toată lumea, iar apoi ofițerii FSB în hanorace albastre au scos mitraliere adevărate și au împușcat pe toată lumea, după care au fugit repede după migranți și i-au arestați" a mai scris Dobrokhotov.
"Este o "analiză" de rahat" a comentat pe X şi Eliot Higgins, fondator al platformei Bellingcat, care a făcut în trecut dezvăluri importante despre operaţiunile FSB.
"Acest mesaj lung, văzut de peste 1,7 milioane de oameni (n.r. între timp a ajuns la 3,4 milioane de vizualizări), care încearcă să susțină că forțele de securitate ruse au fost implicate în secret în atacul mortal de la Crocus City Hall de lângă Moscova, sună aproape exact ca o teorie a conspiraţiei QAnon... În realitate sunt oameni complet diferiţi" a scris jurnalist BBC, Shayan Sardarizadeh.
"Aceste încercări de a potrivi participanţi la concertul de la Crocus City Hall cu agenţi ruşi de securitate nu sunt altceva decât presupuneri disperate sub nivelul QAnon. Nu pot să cred că au plecat de la ideea că mai mulți bărbați ruși purtau pulovere albastre în martie, prin urmare atacul este o înscenare a FSB.
L-am găsit pe unul din tipii pe care l-au "identificat" ca fiind spion FSB, este un simplu profesor de educație fizică. Vă aduc aminte că aceste conspirații nebune au plecat de la o persoană care a scris că tipul cu puloverul albastru este unul dintre cei care l-au otrăvit pe Navalnîi" a explicat pe X şi Aric Toler jurnalist de investigaţie la Bellingcat.
"Dacă vă uitaţi pe filmarea în care unul dintre suspecți este arestat în pădure, îl puteţi vedea pe tipul cu jacheta albastră fără față acoperită. El are o barbă. Nu-i putea creşte barba în 12 ore bărbatului filmat în mulțime în sala de concerte. Unii oameni cred că barba este de fapt o cagulă. Nu sunt sigur de asta, dar oricum, părul de la spatele capului arată că diferă semnificativ de cel al bărbatului de la sala de concerte" a mai scris acesta.
Nexta (pronunțat niekh-ta) este un canal media din Belarus, cu sediul în Polonia, care este distribuit în principal pe platformele X, Telegram și YouTube. A devenit popular în urma protestelor din Belarus din 2020 şi a războiului din Ucraina.